एमिलिया क्लार्क (Emilia Isabelle Euphemia Rose Clarke, जनम 23 अक्टूबर 1986) एगो अंगरेज ऐक्ट्रेस बाड़ी। लंदन में जनमल आ बर्कशायर में पलल-बढ़ल क्लार्क के रूचि एक्टिंग में तब भइल जब ऊ बचपन में शोव बोट म्यूजिकल देखली जहाँ इनके बाबूजी साउंड इंजीनियर के रूप में काम करें। क्लार्क ड्रामा सेंटर लंदन में एक्टिंग सिखली आ कई ठो स्टेज एक्टिंग कइली। टीवी पर ई पहिला बेर डॉक्टर्स नाँव के सॉप ऑपेरा में लउकली। साल 2010 में इनके फिलिम ट्रियासिक अटैक में काम के देख के स्क्रीन इंटरनेशनल द्वारा यूके स्टार्स ऑफ टुमारो (भाबिस्य के स्टार) के रूप में नाँव लिहल गइल।